CELEX: 32017R0997
Language: lv
Date: 2017-06-08 00:00:00
Title: Padomes Regula (ES) 2017/997 (2017. gada 8. jūnijs), ar ko attiecībā uz bīstamo īpašību HP 14 “Ekotoksisks” groza Eiropas Parlamenta un Padomes Direktīvas 2008/98/EK III pielikumu (Dokuments attiecas uz EEZ. )

14.6.2017   
               
               
                  LV
               
               
                  Eiropas Savienības Oficiālais Vēstnesis
               
               
                  L 150/1
               
            PADOMES REGULA (ES) 2017/997
      (2017. gada 8. jūnijs),
      ar ko attiecībā uz bīstamo īpašību HP 14 “Ekotoksisks” groza Eiropas Parlamenta un Padomes Direktīvas 2008/98/EK III pielikumu
      (Dokuments attiecas uz EEZ)
      EIROPAS SAVIENĪBAS PADOME,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes Direktīvu 2008/98/EK (2008. gada 19. novembris) par atkritumiem un par dažu direktīvu atcelšanu (1) un jo īpaši tās 38. panta 2. punktu,
      ņemot vērā Eiropas Komisijas priekšlikumu,
      tā kā:
      
                  (1)
               
               
                  Direktīvas 2008/98/EK III pielikumā ir uzskaitītas atkritumu īpašības, kas tos padara bīstamus.
               
            
                  (2)
               
               
                  Direktīva 2008/98/EK nosaka, ka atkritumu klasificēšana par bīstamiem būtu inter alia jāpamato ar Savienības tiesību aktiem par ķīmiskām vielām, jo īpaši saistībā ar maisījumu klasificēšanu par bīstamiem, tostarp saistībā ar šim nolūkam izmantotām robežkoncentrācijām. Lai veicinātu atkritumu saskaņotu klasifikāciju un nodrošinātu, ka Savienībā tiek saskaņoti noteiktas atkritumu bīstamās īpašības, ar Komisijas Lēmumu 2000/532/EK (2) izveidoja sarakstu, kurā uzskaitīti atkritumu veidi.
               
            
                  (3)
               
               
                  Direktīvas 2008/98/EK III pielikums paredz, ka bīstamo īpašību HP 14 “Ekotoksisks” piešķir, pamatojoties uz Padomes Direktīvas 67/548/EEK (3) VI pielikumā noteiktajiem kritērijiem.
               
            
                  (4)
               
               
                  Direktīva 67/548/EEK tika atcelta no 2015. gada 1. jūnija un aizstāta ar Eiropas Parlamenta un Padomes Regulu (EK) Nr. 1272/2008 (4). Tomēr minēto direktīvu var turpināt piemērot dažiem maisījumiem līdz 2017. gada 1. jūnijam, ja tie ir klasificēti, marķēti un iepakoti saskaņā ar Eiropas Parlamenta un Padomes Direktīvu 1999/45/EK (5) un jau laisti tirgū pirms 2015. gada 1. jūnija.
               
            
                  (5)
               
               
                  Direktīvas 2008/98/EK III pielikumu aizstāja ar Komisijas Regulu (ES) Nr. 1357/2014 (6), lai bīstamo īpašību definīcijas pēc vajadzības saskaņotu ar Regulu (EK) Nr. 1272/2008 un atsauces uz Direktīvu 67/548/EEK aizstātu ar atsaucēm uz Regulu (EK) Nr. 1272/2008.
               
            
                  (6)
               
               
                  Ar Regulu (ES) Nr. 1357/2014 bīstamās īpašības HP 14 “Ekotoksisks” definīciju negrozīja, jo bija nepieciešams papildu pētījums, lai nodrošinātu, ka tiek iegūta pilnīga un reprezentatīva informācija par iespējamo ietekmi, ko radītu bīstamās īpašības HP 14 “Ekotoksisks” novērtējuma saskaņošana ar Regulā (EK) Nr. 1272/2008 izklāstītajiem kritērijiem. Tā kā minētais pētījums ir pabeigts, tā ieteikumus ir lietderīgi iekļaut bīstamās īpašības HP 14 “Ekotoksisks” novērtējumā attiecībā uz atkritumiem, kas minēti Direktīvas 2008/98/EK III pielikumā, un minēto novērtējumu iespēju robežās saskaņot ar kritērijiem, kuri ķīmisko vielu ekotoksiskuma novērtēšanai izklāstīti Regulā (EK) Nr. 1272/2008. Ar aprēķinu formulām nosakot atkritumu bīstamības klasifikāciju attiecībā uz bīstamo īpašību HP 14 “Ekotoksisks”, būtu jāpiemēro vispārīgas robežvērtības, kas noteiktas Regulā (EK) Nr. 1272/2008.
               
            
                  (7)
               
               
                  Regulas (EK) Nr. 1272/2008 VI pielikumā ir iekļauti saskaņoti reizināšanas koeficienti, kas piešķirti ierobežotam skaitam vielu, kuras ir klasificētas kā “bīstamas ūdens videi, akūta 1. kategorija” vai “bīstamas ūdens videi, hroniska 1. kategorija”, kuras izmanto tāda maisījuma klasificēšanai, kurā ir šādas vielas. Ņemot vērā šādu reizināšanas koeficientu izveidē panākto progresu, Komisija saskaņā ar Direktīvas 2008/98/EK 38. panta 2. punktu var pārskatīt aprēķina metodi, ko izmanto vielu novērtēšanai attiecībā uz bīstamo īpašību HP 14 “Ekotoksisks”, lai minētajā metodē, iespējams, iekļautu reizināšanas koeficientus.
               
            
                  (8)
               
               
                  Kad tiek veikts tests, kurā novērtē atkritumu bīstamo īpašību HP 14 “Ekotoksisks”, ir lietderīgi izmantot attiecīgās metodes, kas paredzētas Komisijas Regulā (EK) Nr. 440/2008 (7), vai kādas citas starptautiski atzītas testēšanas metodes un vadlīnijas. Lēmumā 2000/532/EK paredzēts, ka tad, ja atkritumu bīstamā īpašība ir novērtēta, testējot un izmantojot bīstamo vielu koncentrācijas, kas norādītas Direktīvas 2008/98/EK III pielikumā, noteicošajiem ir jābūt testa rezultātiem. Turklāt būtu jāņem vērā Regulas (EK) Nr. 1272/2008 12. pants, jo īpaši 12. panta b) punkts, un tā piemērošanas metodika. Komisijai ir lietderīgi veicināt paraugprakses apmaiņu par testēšanas metodēm vielu novērtēšanā attiecībā uz bīstamo īpašību HP 14 “Ekotoksisks”, lai tās, iespējams, saskaņotu.
               
            
                  (9)
               
               
                  Ir lietderīgi paredzēt uzņēmumiem un kompetentajām iestādēm pietiekami daudz laika, kurā pielāgoties jaunajām prasībām.
               
            
                  (10)
               
               
                  Direktīvas 2008/98/EK 39. pantā minētā komiteja nav sniegusi atzinumu par šajā regulā paredzētajiem pasākumiem. Tādēļ šie pasākumi būtu jāpieņem Padomei saskaņā ar Padomes Lēmuma 1999/468/EK (8) 5.a panta 4. punktu,
               
            IR PIEŅĒMUSI ŠO REGULU.
      1. pants
      Direktīvas 2008/98/EK III pielikumu groza saskaņā ar šīs regulas pielikumu.
      2. pants
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
      To sāk piemērot no 2018. gada 5. jūlija.
      
         Šī regula uzliek saistības kopumā un ir tieši piemērojama visās dalībvalstīs.
         Luksemburgā, 2017. gada 8. jūnijā
         
            
               Padomes vārdā –
            
            
               priekšsēdētāja
            
            K. SIMSON
         
      
      
         (1)  OV L 312, 22.11.2008., 3. lpp.
      
      
         (2)  Komisijas Lēmums 2000/532/EK (2000. gada 3. maijs), ar ko aizstāj Lēmumu 94/3/EK, ar kuru izveidots atkritumu saraksts saskaņā ar 1. panta a) punktu Padomes Direktīvā 75/442/EEK par atkritumiem, un Padomes Lēmumu 94/904/EK, ar kuru izveidots bīstamo atkritumu saraksts saskaņā ar 1. panta 4. punktu Padomes Direktīvā 91/689/EEK par bīstamajiem atkritumiem (OV L 226, 6.9.2000., 3. lpp.).
      
         (3)  Padomes Direktīva 67/548/EEK (1967. gada 27. jūnijs) par normatīvo un administratīvo aktu tuvināšanu attiecībā uz bīstamu vielu klasifikāciju, iepakošanu un marķēšanu (OV 196, 16.8.1967., 1. lpp.).
      
         (4)  Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).
      
         (5)  Eiropas Parlamenta un Padomes Direktīva 1999/45/EK (1999. gada 31. maijs) par dalībvalstu normatīvo un administratīvo aktu tuvināšanu jautājumos, kas attiecas uz bīstamu preparātu klasifikāciju, iepakošanu un marķēšanu (OV L 200, 30.7.1999., 1. lpp.).
      
         (6)  Komisijas Regula (ES) Nr. 1357/2014 (2014. gada 18. decembris), ar ko aizstāj III pielikumu Eiropas Parlamenta un Padomes Direktīvai 2008/98/EK par atkritumiem un par dažu direktīvu atcelšanu (OV L 365, 19.12.2014., 89. lpp.).
      
         (7)  Komisijas Regula (EK) Nr. 440/2008 (2008. gada 30. maijs) par testēšanas metožu noteikšanu saskaņā ar Eiropas Parlamenta un Padomes Regulu (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 142, 31.5.2008., 1. lpp.).
      
         (8)  Padomes Lēmums 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (OV L 184, 17.7.1999., 23. lpp.).
      
         PIELIKUMS
         Direktīvas 2008/98/EK III pielikumu groza šādi:
         
                     1)
                  
                  
                     ierakstu attiecībā uz HP 14 “Ekotoksisks” aizstāj ar šādu:
                     
                        “HP 14 “Ekotoksisks”– atkritumi, kas rada vai var radīt tūlītēju vai kavētu apdraudējumu vienam vai vairākiem vides elementiem.
                     Atkritumus klasificē par bīstamiem ar HP 14, ja tie atbilst kādam no turpmāk minētajiem nosacījumiem.
                     
                                 —
                              
                              
                                 Atkritumi satur vielu, kas klasificēta kā ozona slāni noārdoša viela un kam saskaņā ar Eiropas Parlamenta un Padomes Regulu (EK) Nr. 1272/2008 (*1) piešķirts bīstamības apzīmējuma kods H420, un šādas vielas koncentrācija ir vienāda ar vai lielāka par robežkoncentrāciju 0,1 %.
                                 [c(H420) ≥ 0,1 %]
                              
                           
                                 —
                              
                              
                                 Atkritumi satur vienu vai vairākas vielas, kas klasificētas kategorijā “akūts ūdens vidē” un kam saskaņā ar Regulu (EK) Nr. 1272/2008 piešķirts bīstamības apzīmējuma kods H400, un minēto vielu koncentrāciju summa ir vienāda ar vai lielāka par robežkoncentrāciju 25 %. Šādām vielām piemēro robežvērtību 0,1 %.
                                 [Σ c (H400) ≥ 25 %]
                              
                           
                                 —
                              
                              
                                 Atkritumi satur vienu vai vairākas vielas, kas klasificētas kategorijā “hronisks ūdens vidē 1”, “hronisks ūdens vidē 2” vai “hronisks ūdens vidē 3” un kam saskaņā ar Regulu (EK) Nr. 1272/2008 piešķirts(-i) bīstamības apzīmējuma kods(-i) H410, H411 vai H412, un visu kategorijā “hronisks ūdens vidē 1” (H410) klasificēto vielu koncentrāciju summa, reizināta ar 100, plus visu kategorijā “hronisks ūdens vidē 2” (H411) klasificēto vielu koncentrāciju summa, reizināta ar 10, plus visu kategorijā “hronisks ūdens vidē 3” (H412) klasificēto vielu koncentrāciju summa ir vienāda ar vai lielāka par robežkoncentrāciju 25 %. Vielām, kas klasificētas kā H410, piemēro robežvērtību 0,1 %, savukārt vielām, kas klasificētas kā H411 vai H412, piemēro robežvērtību 1 %.
                                 [100 × Σc (H410) + 10 × Σc (H411) + Σc (H412) ≥ 25 %]
                              
                           
                                 —
                              
                              
                                 Atkritumi satur vienu vai vairākas vielas, kas klasificētas kategorijā “hronisks ūdens vidē 1”, “hronisks ūdens vidē 2”, “hronisks ūdens vidē 3” vai “hronisks ūdens vidē 4” un kam saskaņā ar Regulu (EK) Nr. 1272/2008 piešķirts(-i) bīstamības apzīmējuma kods(-i) H410, H411, H412 vai H413, un visu kategorijā “hronisks ūdens vidē” klasificēto vielu koncentrāciju summa ir vienāda ar vai lielāka par robežkoncentrāciju 25 %. Vielām, kas klasificētas kā H410, piemēro robežvērtību 0,1 %, savukārt vielām, kas klasificētas kā H411, H412 vai H413, piemēro robežvērtību 1 %.
                                 [Σ c H410 + Σ c H411 + Σ c H412 + Σ c H413 ≥ 25 %]
                              
                           kur: Σ = summa un c = vielu koncentrācija.
                     
                        (*1)  Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).”;"
						
                  
               
                     2)
                  
                  
                     piezīmi pēc ieraksta par HP 15 svītro.